Curtea Constituțională a României (CCR) admite sesizarea Guvernului privind un conflict constituțional, după ce Klaus Iohannis nu a acceptat remanierea guvernamentală și a amânat numirea miniștrilor Transporturilor și Dezvoltării Regionale.

Curtea Constituțională, cu majoritate de voturi, a decis:

“1. A admis cererea formulată de prim-ministrul României și a constatat existența conflictului juridic de natură constituțională între Președintele României, pe de o parte, și Guvern, reprezentat de prim-ministru, pe de altă parte, generat de refuzul Președintelui României de a emite decretele de revocare din funcție a doi miniștri și/sau de a emite decretele de constatare a vacantării funcțiilor de ministru ca urmare a demisiilor celor doi miniștri;

2. Președintele României urmează să emită de îndată decretele de constatare a vacantării celor două funcții de ministru;

3. Președintele României urmează să răspundă, de îndată, în scris și motivat, propunerilor înaintate de prim-ministrul României cu privire la numirile în funcția de ministru.

Decizia este definitivă și general obligatorie și se comunică, potrivit art.36 din Legea nr.47/1992, prim-ministrului şi Preşedintelui României.”

Reamintim că pe 7 decembrie, Premierul Dăncilă a anunțat că Executivul a sesizat Curtea Constituțională, deoarece președintele Iohannis întărzie numirea noilor miniștri ai Dezvoltării Regionale și Transporturilor. Aceasta a declarat că “Ne vedem obligați să facem această sesizare la CCR pentru că avem în față o perioadă foarte grea, o perioadă în care Guvernul trebuie să se prezinte așa cum trebuie pentru a avea o președinție a UE de succes”.

Iohannis a anunțat că nu va lua o decizie în privința numirii noilor miniștri până după decizia Curții Constituționale: „Dacă s-a ajuns în această fază, să se cheme CCR să stabilească ce avem de făcut, bineînțeles că voi aștepta decizia CCR, apoi voi acționa constituțional”.